Kryeministri pakistanez, takim me presidentin Obama
Sulmet e mjeteve ajrore pa pilot në agjendën e takimit Obama – Sharif më 23 tetor
Kryeministri pakistanez Nawaz Sharif do të takohet me presidentin Barack Obama në Uashington javën e ardhshme, takimi i tij i parë me udhëheqësin amerikan që nga marrja e detyrës në qershor. Nuk pritet ndonjë përparim rreth problemeve si sulmet amerikane me mjetet ajrore pa pilot dhe lidhjet e ushtrisë pakistaneze me kryengritësist afganë. Pavarësisht mosbesimit dhe dyshimit të ndërsjelltë, takimi i ardhshëm i kryeministrit Sharif me presidentin Obama shihet si i domosdoshëm për marrëdhëniet dypalëshe. Pakistani ka shumë nevojë për ndihmë të huaj për të kapërcyer problemet e veta ekonomike dhe krizën e thelluar energjitike. Shtetet e Bashkuara do të mbështeten kryesisht nga Islamabadi për një tërheqje të rregullt të shumicës së trupave amerikane nga Afganistani fqinj vitin e ardhshëm. Për më tepër, Uashingtoni dëshiron që Pakistani të përdorë ndikimin e tij me talebanët afganë për t’i dhënë fund dhunës dhe të bashkohet në procesin e pajtimit politik. Marrëdhëniet dypalëshe u keqësuan shumë në vitet 2011 dhe 2012 pas sulmit ushtarak amerikan që vrau Osama bin Ladenin brenda Pakistanit dhe pasi një sulm ajror i NATO-s vrau gabimisht rreth dy duzina forca pakistaneze të kufirit. Megjithatë, ministri i Pakistanit për privatizim dhe tregti, Khurram Dastgir Khan, i tha Zërit të Amerikës se qeveria e sapozgjedhur është serioze në lidhje me vënien e lidhjeve Pakistan -SHBA “në një pozitë më të fortë dhe më pak të personalizuar .” Zoti Khan thotë se Pakistani ka kërkuar për më shumë tregti me Shtetet e Bashkuara dhe jo ndihmë financiare. Ai thotë se kryeministri Sharif do ta nënvizojë këtë çështje kur ai të takohet me presidentin Obama. Por ministri ishte i kujdesshëm në lidhje me rezultatet e bisedimeve në përgjithësi. Ka dy çështje të diskutueshme që kanë penguar Pakistanin dhe Shtetet e Bashkuara nga rithemelimi i marrëdhënieve të gjithanshme. Çështja e parë është rreth sulmeve të mjeteve ajrore amerikane pa pilot kundër objektivave në tokën pakistaneze. Çështja tjetër është se zonat e kontrolluara nga militantët e al-Kaidës në Veziristan, në veri të Pakistanit, po përdoren për të organizuar sulme kryengritëse kundër forcave ndërkombëtare të udhëhequra nga Shtetet e Bashkuara në Afganistan. Zyrtarët pakistanezë thonë se kryeministri Sharif do të bisedojë rreth çështjes së mjeteve ajrore pa pilot në takimin me presidentin Obama. Ministri Khan këmbënguli se për Shtetet e Bashkuara, mjetet ajrore pa pilot janë thjesht një nga mjetet e ndryshme në luftën kundër terrorizmit, por po nxit militantizmin në vendin e tij. Pakistani këmbëngul se vendi vazhdon të paguajë një çmim të lartë financiar dhe njerëzor për të mbështetur luftën e udhëhequr nga Shtetet e Bashkuara në Afganistanin fqinj. Politika, thonë zyrtarët, ka revoltuar ekstremistët fetarë pro-talebanit në vend, të cilët kanë nisur një kryengritje vdekjeprurëse atje, duke vrarë më shumë se 40,000 pakistanezë, përfshirë edhe forcat e sigurisë.